ROZHODNUTIE KOMISIE
z 19. júna 2008,
ktorým sa stanovuje finančný príspevok Spoločenstva na výdavky vzniknuté v súvislosti s mimoriadnymi opatreniami prijatými na boj proti katarálnej horúčke oviec v Portugalsku v rokoch 2004 a 2005
[oznámené pod číslom K(2008) 2756]
(Iba portugalské znenie je autentické)
(2008/467/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
V Portugalsku sa v rokoch 2004 a 2005 vyskytli ohniská katarálnej horúčky oviec. Výskyt tejto nákazy predstavoval vážne riziko pre hospodárske zvieratá v Spoločenstve.
(2)
S cieľom v čo najkratšom čase predísť rozšíreniu tejto nákazy a prispieť k jej eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli príslušnému členskému štátu v súvislosti s mimoriadnymi opatreniami prijatými na boj proti tejto nákaze.
(3)
Rozhodnutím Komisie 2005/660/ES z 15. septembra 2005, ktoré sa týka finančnej pomoci Spoločenstva v rámci núdzových opatrení v boji proti katarálnej horúčke oviec v Portugalsku v rokoch 2004 a 2005 (2), sa Portugalsku udelil finančný príspevok Spoločenstva na výdavky, ktoré vznikli v rámci núdzových opatrení na boj proti katarálnej horúčke oviec, vykonávaných v rokoch 2004 a 2005.
(4)
V rozhodnutí 2005/660/ES sa stanovila prvá splátka vo výške 1 000 000 EUR, ktorá podlieha výsledkom inšpekcií Komisie in situ.
(5)
Podľa tohto rozhodnutia sa má zostatok finančného príspevku Spoločenstva vyplatiť na základe žiadostí, ktoré Portugalsko predložilo 9. novembra 2005, 14. novembra 2005 a 28. apríla 2006.
(6)
Rozhodnutím Komisie 2006/78/ES z 31. januára 2006 o finančnom príspevku Spoločenstva na implementáciu opatrení zameraných na epidemiologický prieskum a sledovanie katarálnej horúčky oviec - modrého jazyka v rámci núdzových opatrení prijatých na boj proti tejto chorobe v Portugalsku v rokoch 2004 a 2005 (3) sa Portugalsku udelil finančný príspevok Spoločenstva na výdavky, ktoré vznikli v rámci núdzových opatrení na boj proti katarálnej horúčke oviec vykonávaných v rokoch 2004 a 2005.
(7)
V rozhodnutí 2006/78/ES sa stanovila prvá splátka vo výške 600 000 EUR, ktorá podlieha výsledkom inšpekcií Komisie na mieste.
(8)
Podľa tohto rozhodnutia sa má zostatok finančného príspevku Spoločenstva vyplatiť na základe žiadostí, ktoré Portugalsko predložilo 31. marca 2006.
(9)
Vzhľadom na uvedené skutočnosti by sa teraz mala stanoviť celková výška finančného príspevku Spoločenstva na oprávnené výdavky, ktoré vznikli v súvislosti s eradikáciou a sledovaním katarálnej horúčky oviec v Portugalsku v rokoch 2004 a 2005.
(10)
Na základe výsledkov kontrol vykonaných Komisiou v súlade s veterinárnymi predpismi Spoločenstva a podmienkami poskytovania finančného príspevku Spoločenstva sa nemôžu výdavky uvedené v predložených žiadostiach v plnej výške uznať za oprávnené výdavky.
(11)
Zistenia Komisie, spôsob výpočtu oprávnených výdavkov a závery boli Portugalsku oznámené listami z 22. mája 2007 a 10. decembra 2007.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva pre Portugalsko
1. Celková výška finančného príspevku Spoločenstva na výdavky spojené s eradikáciou katarálnej horúčky oviec v Portugalsku v rokoch 2004 a 2005 sa v zmysle rozhodnutia 2005/660/ES stanovuje na 645 633,30 EUR.
2. Celková výška finančného príspevku Spoločenstva na výdavky spojené so sledovaním katarálnej horúčky oviec v Portugalsku v rokoch 2004 a 2005 sa podľa rozhodnutia 2006/78/ES stanovuje na 417 410,02 EUR.
Článok 2
Spôsoby výplaty finančného príspevku
Zostatok finančného príspevku je stanovený na 1 063 043,32 EUR.
Článok 3
Adresát
Toto rozhodnutie je určené Portugalskej republike.
V Bruseli 19. júna 2008